वारदात में यूज स्कार्पियो हरियाणा सरकार के नाम पर, गौतस्करों को पहले भी इसमें पीटा, जिला परिषद अफसर बोले- बेच चुके
Rajasthan Haryana Junaid Nasir Double Murder Case राजस्थान के जुनैद-नासिर हत्याकांड में इस्तेमाल हुई स्कार्पियो के मामले में बड़ा खुलासा हुआ है। यह स्कार्पियो नंबर  HR 70D 4177 हरियाणा सरकार के जींद जिला परिषद के नाम पर रजिस्टर्ड है।
राजस्थान के जुनैद-नासिर हत्याकांड में इस्तेमाल हुई स्कार्पियो के मामले में बड़ा खुलासा हुआ है। यह स्कार्पियो नंबर HR 70D 4177 हरियाणा सरकार के जींद जिला परिषद के नाम पर रजिस्टर्ड है। इसी स्कार्पियो में हत्यारे जुनैद-नासिर से मारपीट करते रहे। राजस्थान पुलिस जींद की गौशाला से इस स्कार्पियो को बरामद कर चुकी है। इसमें खून के धब्बे भी मिले, जो जुनैद-नासिर के होने की संभावना है।
मुस्लिम युवकों के मर्डर में स्कार्पियो अहम सबूत है। हालांकि जींद जिला परिषद ने सफाई दी है कि यह स्कार्पियो नीलाम की जा चुकी है। मगर, जिसे बेची गई, उसका नाम सरकारी रिकॉर्ड में नहीं है। इसी स्कार्पियो का एक पुराना वीडियो भी सामने आया है, जिसमें गौरक्षक गौतस्करी के शक में कुछ युवकों को पीट रहे हैं।
2014 से जींद जिला परिषद के नाम पर रजिस्ट्रेशन
जुनैद-नासिर हत्याकांड में इस्तेमाल की गई स्कार्पियो का रजिस्ट्रेशन 26 फरवरी 2014 को जींद जिला परिषद के नाम पर हुआ था। गाड़ी को ऑनलाइन चैक करने पर भी इसकी रजिस्ट्रेशन अभी जींद जिला परिषद के नाम पर ही है। ऐसे में सवाल उठ रहे हैं कि कहीं गौरक्षकों को यह स्कार्पियो सरकार की तरफ से तो उपलब्ध नहीं कराई गई थी।
वायरल वीडियो में भी नजर आ रही
खुद को गौरक्षक बताने वाले युवकों ने गौतस्करी रोकने के कुछ वीडियो अपने सोशल मीडिया अकाउंट्स पर डाले हैं। इन्हीं में यह स्कार्पियो भी नजर आ रही है। तब इस गाड़ी को नूंह जिले के फिरोजपुर झिरका में देखा गया था। इसी इलाके से जुनैद-नासिर को जबरन पकड़ने और फिर मारपीट के बाद जिंदा जलाने के आरोप लग रहे हैं।
जिला परिषद का तर्क, नीलाम कर चुके
स्कार्पियो को जब्त करने के बाद राजस्थान पुलिस ने इसका रिकॉर्ड खंगाला। ऑनलाइन रिकॉर्ड में यह जिला परिषद के नाम पर निकली। राजस्थान पुलिस वहां पहुंची तो उन्होंने कहा कि हम इसे नीलाम कर चुके हैं। नीलामी में खरीदने वाले का नाम राजबीर है। पुलिस ने जांच आगे बढ़ाई तो स्कार्पियो का लिंक सालासर ट्रेडर्स नाम से जुड़ा। हालांकि जमीनी स्तर पर ऐसी किसी संस्था के बारे में कोई रिकॉर्ड नहीं मिला। जिसके बाद राजस्थान पुलिस तेजी से इसकी तलाश कर रही है। आशंका जताई जा रही है कि कहीं स्कार्पियो को खास तौर पर गौतस्करों को मारने के लिए ही तो नहीं खरीदा गया। भरतपुर पुलिस का कहना है कि इसकी पूरी छानबीन की जा रही है।
छानबीन कर रहे : SP बिजराणिया
इस बारे में जींद के SP नरेंद्र बिजराणिया ने कहा कि पुलिस की छानबीन में पता चला कि यह स्कार्पियो जींद जिला परिषद के नाम पर थी। हालांकि बाद में इसे नीलाम कर दिया गया। पुलिस स्कार्पियो मालिक राजबीर के बारे में छानबीन कर रही है। यह पता लगाया जा रहा है कि जुनैद-नासिर हत्याकांड में इसका इस्तेमाल कैसे हुआ?। इसके बारे में राजस्थान पुलिस को पूरा सहयोग किया जा रहा है।
ओवैसी बोले- सरकार की सरपरस्ती में मुस्लिम निशाना बनाए जा रहे
इस खुलासे के बाद AIMIM के नेता असदउद्दीन ओवैसी ने कहा कि जुनैद-नासेर को अगवा करने में जिस गाड़ी का इस्तेमाल हुआ था, वो गाड़ी हरियाणा सरकार के नाम पर रजिस्टर है। कई दूसरे गौ-अपराध में भी इस गाड़ी का इस्तेमाल हुआ है। ना सिर्फ़ सरकार की सहमति से बल्कि सरपरस्ती में मुसलमानों को हिंसा का निशाना बनाया जा रहा है।
गौ रक्षा, धर्मांतरण क़ानून, आदि बहाने है। गौ-माफिया और दूसरे अपराधियों को इन क़ानूनों के ज़रिये “लेटरल एंट्री” मिल गई है। 2002 नरसंहार की फ़िल्म पर बैन लग जाता है लेकिन लेटरल वाले अपने कारनामें आराम से यूट्यूब फेसबुक आदि पर डाल देते हैं क्योंकि वो भाजपा के जा-नशीं हैं।
5 पॉइंट में पढ़िए... जुनैद-नासिर हत्याकांड में अब तक क्या हुआ?
जुनैद-नासिर हत्याकांड से जुड़ी ये खबरें भी पढ़ें...
नासिर-जुनैद हत्याकांड... मोनू मानेसर के 2 VIDEO सामने आए:बोला- गौ-तस्करों को मारेंगे, जिंदा काटेंगे; हरियाणा पुलिस सुपर-डुपर, पूरी मदद करती है
राजस्थान के 2 मुस्लिम युवकों नासिर-जुनैद हत्याकांड से चर्चा में आए गौरक्षक मोनू मानेसर के 2 वीडियो सामने आए हैं। पहले में वह गौ-तस्करों को मारने और जिंदा काटने की बात कर रहा है, जबकि दूसरे वीडियो में वह हरियाणा पुलिस की तारीफ में खूब कसीदे पढ़ते हुए पूरा सहयोग करने की बात कर रहा है (पूरी खबर पढ़ें)
जुनैद-नासिर मर्डर केस, राजस्थान पुलिस पर हरियाणा में FIR:शिकायत में लिखा- आरोपी की पत्नी को पीटा जिससे गर्भ में बच्चे की मौत
गौ तस्करी को लेकर कथित तौर पर जिंदा जलाए गए जुनैद-नासिर मामला अब हरियाणा वर्सेस राजस्थान होता दिख रहा है। हरियाणा पुलिस ने मंगलवार को राजस्थान पुलिस के खिलाफ केस दर्ज किया। दरअसल, राजस्थान पुलिस ने 17 फरवरी की सुबह साढ़े 3 बजे हत्या के एक आरोपी श्रीकांत पंडित के घर छापा मारा था (पूरी खबर पढ़ें)
कौन है मोनू मानेसर, जिसका नाम जुनैद-नासिर हत्या में आया:20 दिन में 2 हत्या व 1 हत्या के प्रयास का आरोप; पुलिस से पहले मिलती है गौतस्करी की खबर
राजस्थान के 2 मुस्लिम युवक जुनैद-नासिर को बोलेरो गाड़ी में जिंदा जलाने के केस में हरियाणा के मोनू मानेसर का नाम फिर चर्चा में है। ऐसे में सब यह जानना चाहते हैं कि मोनू मानेसर कौन है, जिसका खुफिया नेटवर्क इतना मजबूत है कि गो तस्करी की खबर पुलिस से पहले उसके पास होती है। कैसे वह 8 साल एक साधारण लड़के से हरियाणा में बजरंग दल के गोरक्षा प्रमुख तक की कुर्सी पर पहुंच गया। पढ़िए मोनू मानेसर की पूरी कहानी...